وليد الرݣراݣي

وليد الرڭراڭي (تولد ف 23 شتنبر 1975 ف نّواحي د باريز، ف فرانسا) كان كوايري مغريبي محتارف تيلعب ف الدفاع. هو لمدريب د لمنتخب د لمغريب د لكورة من نهار 31 غشت 2022. رڭراڭي لعب مع لمنتخب د لمغريب من 2001 ل 2009. ربح جائزة ديال ثالث افضل مدرب ف العالم حسب الهيئة العالمية الكروية للارقام و التاريخ IFFHS. لكاريير. كا كوايري. الرڭراڭي كان كيلعب ف اغلب الوقت كاريير دروا، البداية كانت مع فرقة فرانس 92، اللي لعب معاهم عام، و من بعد مشا ل تولوز اللي دوز معاهم عامين، و من بعد شد الرحيل مرة ثالثة و هاد المرة لفرقة اجاكسيو اللي بقا معاهم ثلث سنين، و قدر يطلعهم من دوزيام سيري للدرجة لولى ف انجاز تاريخي. بعد هاد النجاح الكبير، الرڭراڭي ف لعمر ديال 29 بغا يبدل الشومپيونا، و مشا ل الصبليون عند راسينڭ سانتاندير، و هي التجربة اللي غادي تشهرو و خلاتو يلعب كاس افريقيا مع المونتخاب ف 2004. من بعد ثلث سنين ف الصبليون، الرڭراڭي ايرجع لفرنسا ف سن 32 باش ينهي مسيرتو، ستامر ربع سنين ف فرنسا و لعب لثلاثة د لفراقي، مع ديجون 3 سنين و من بعد مع ڭرونوبل و سالا مسيرتو الكروية مع فرقة فلوري ميروجي. الرڭراڭي عندو جوج جنسيات المغربية و الفرانساوية، و لكن ختار يمثل منتخب بلادو المغرب بزربة، مع المونتخاب الرڭراڭي وصل لفينال كاس افريقيا ف عام 2004، و لعب ف كاس افريقيا ديال 2006 و تصفيات كاس العالم، ف المجموع لعب 45 ماتش مع المونتخاب و اعتزل دوليا ف عام 2009 و سجل هدف واحد. كا مودريب. بعدما عتازل ككوايري ف سن ال36، عام 2011، قلبها تدريب و بدا ف اللول مع الفئات السنية و لكن دخل بزربة للادارة التقنية ف الجامعة الملكية د كورة، كمساعد مدريب ل رشيد الطاوسي ف 2012 و 2013، اللي كان فديك الوقت مدرب د لمنتخب. تجربة دامت عامين قبل ما يبدل الرڭراڭي البلاصة ل لفتح الرباطي المغربي كمدرب رئيسي، ف اول تجربة ليه، تجربة بقا فيها الرڭراڭي 6 سنين و قدر يربح بطولة د المغرب، كاس العرش، جوج مرات نصف نهائي كاس الكاف، درب الفتح ف 168 ماتش، ربح 68، تعادل 55 و خسر 44، من بعد الفتح الرڭراڭي مشا ف اول تجربة ليه برا المغرب، و درب الدحيل القطري اللي ف 18 ماتش و ربح بطولة قطر قبل ما تتم اقالته، من بعد تجربة قطر، الرڭراڭي قرر ياخوذ عام راحة، باش يرجع ف التدريب عام 2021 مع الوداد الرياضي البيضاوي المغربي، ف تجربة كانت ناجحة بكل المقاييس، حقق فيها الرڭراڭي دوبلي البطولة ديال المغرب و دوري ابطال افريقيا و فينال كاس العرش، تجربة الوداد سالات ف صيف 2022، بعد نهاية عقد الرڭراڭي مع الوداد، قرر يرحل و يوقع عقد مع الجامعة الملكية لكرة القدم و يصبح مدرب للمنتخب المغربي قبل اشهر قليلة من بداية كاس العالم قطر 2022، مع المونتخاب و وخا انه شد المغرب قبل اربعة شهور فقط، قدر يدير واحدة من اكبر انجازات الكرة العالمية بالوصول لنصف نهاية كاس العالم، و رباحات ضد اسبانيا، البرتغال، بلجيكا، كندا، و بعد كاس العالم المغرب مع الرڭراڭي قدر يربحوا حتى المنتخب البرازيلي ف ماتش ودي بطنجة. حياتو. لولادة، شباب و لبدية لحتيرافية. تولد الرڭراڭي و كبر ف بلاصة سميتها كوربيل ايسون، ف نواحي باريز، ف منقطة كانت معروفة بانها صعيبة اقتصاديا، من عائلة من اصول مغربية و بالضبط من بلاصة ف المغرب سميتها مصمودة، الرڭراڭي اصلو من قبيلة مصمودة " الرگراكا "، و هو الخو الثالث من عائلة ديال ستة دالخوت، الواليد ديال الرڭراڭي، " محمد عبد السلام الركراكي " كان كيديه ديما لفنيدق باش يشوف فين كانت كتسكن عائلتو، كيقول الرڭراڭي "كل عام، كنا كرجعوا للبلاد لشهرين، كانت حاجة ضرورية لينا، هادشي علاش قدرت ندير بزاف ديال الصحاب". الرڭراڭي قدر يجمع بين اللعب ف الدرب و القراية، و نجح ياخوذ باك علمي و ديبلوم جامعي عام ف التخصص ديال الاقتصاد و الاجتماع. ف الدرب ديالهم و بالضبط ف مون كونسيي، الرڭراڭي كان كيقصر كورة مع عشرانو و كيلعب تورنوات ف الويكاند ضد دروبة اخرين، و هادشي خلى يكون عندو حس ديال التنافس كبير، و الجائزة اللي كانوا كياخذو هي بيتزا الى ربحوا، الرڭراڭي ف صغرو كانت عزيزة عليه الميلان، بملاعبية ديالها الهولنديين فحال غوليت، فان باستن، ريكارد، و هادشي علاش ديما كان كيلعب بتوني الميلان ف الدرب، اذا بغينا رجعوا للبدايات ديالو. اللولة كاع، الرڭراڭي بدا صغير ف فرقة كوربي ايسون، و دغيا عجب المدرب المشهور رودي غارسيا، اللي كان فديك الوقت شاد الفريق اللول، كيقول واحد مصاحبي قديم ديال الركراكي: «كنا كندوزوا السبت نلعبوا ماتشات ديال التورنوات، و الاحد مع فرقة كوربيل، كنا كنلعبوا لثلاثة ولا اربعة سوايع، كنا كنتعلمو الكرة و و زيد على هادشي القيم. الرڭراڭي د كان ديما كيقدر يخلق واحد المجموعة و الجو ضد الحي العدو ديالنا». «واحد النهار، بزهر، مشيت نشوف الجونيور، و شفت هاد اللعاب الرقيق، الجراي، لي كيلعب برجلو مزيان، بشخصية قاصحة، و كنت كنقول شنو كيدير هنا مع البراهش… و قررت نطلعوا للفرقا لولا، و من بعد ما عمرو عاود هبط، لعب معانا عامين و مشا طاير» ف اول عام ليه الرڭراڭي لعب ف الهواة مع Rc France، ف 1999 يوليوز ايسني مع تولوز افسي اللي كان كيدربها انذاك الان جيريس، ف 31 يوليوز 1999، لعب اول ماتش حترافي ليه ف دوزيام سيري الفرنسية ضد فريق كان ( و خسروا واحد زيرو )، ف 21 غشت 1999، ماركا الرڭراڭي اول بيت ليه ضد غيون ف رباح ديال جوج لزيرو، سالا العالم ديالو و هو لاعب واحد و عشرين ماتش و ماركا جوج بيوتا، فاش طلع الرڭراڭي مع تولوز للبروميير سيري ف عام 2000-2021، لعب الرڭراڭي 16 ماتش، ماركا واحد و عطا باص ديال البيت، و لعب ف كاس ديال فرانسا ماتش، لكن فرقتو تولوز هبطو بزربة، الفرقا ديالو كانت كتعيش مشاكل ديال لفلوس كبيرة و جراو عليه بفسخ الكونطرا، و الرڭراڭي بعد هذا بقا شوماج ستة اشهر. ف 2001 نوڤمبر، سينا ليبر مع اجاكسيو، فرقا كانت فديك الوقت ف دوزيام سيري، ف ثمنية و عشرين نونبر 2001، لعب اول ماتش ليه اساسي معاهم ضد نيم الاولمبيك و ربحو بثلاثة واحد، سالا العام معاهم و هو لاعب ب16 ماتش، و بلا ما يماركي اي بيت، و لكن قدر يحقق معاهم نجاح تاريخي بالصعود للدرجة لولة، ف سبعة نونبر 2002، ماركا اول بيت ليه معاهم و لكن هو بيت رباح، بعدما ولا عنصر مهم بزاف ف فرقة اجاكسيو، قدر يلعب اثنين و ثلاثة وعشرين ماتش العام اللي من بعد ف بروميار سيري ديال فرانسا، ف 11 يناير من 2003، خذا اول حمرا ليه ف الكاريير ديالو ضد باريس سان جيرمان. مواسم ف ليڭا و لاصابات (2004-2007). ف 29 ماي 2004، بعد ما قصر مع المونتخاب ف كاس افريقيا 2004، و اللي وصلوا فيها لاسود للفينال، الاداء ديالو الجيد خلاه يمشي للصبليون، مع فرقة راسينڭ سان تانتاندر، اللي كانو كيلعبوا فديك الوقت ف ليڭا سبليونية، 15 يوم قبل بدية الشوموبيونا، الرڭراڭي ايتهرس ف ماتش اميكال، و غايريح نص العام. ف 22 يناير 2005، الرڭراڭي ايرجع لتيران بعد الاصابة، و يلعب اول ماتش ليه كتيتيلير ضد البارسا ديال رونالدينهو، و خسرات فرقتو بثلاثة لزيرو، ف 6 من شهر جوج، اياخوذ حمرا ضد فياريال، و ف عشرين من شهر جوج ايربح اول ماتش ليه ف ليجا ضد فالنسيا بواحد لزيرو، ف المجموع ايلعب 17 ماتش داك العام و فرقتو اتفك من الهبوط ف اخر الدورات بزز. ف العام اللي موراه، نفس السيناريو ديال العام الليفات ايتعاود، بضربات و اصابات كتعاود خلاتو ميلعبش بزاف، و اصبح رومبلاسون. رجوع ل فرانسا (2007-2009). ف 1 من شهر جوج ديال 2007، الكونطرا ديال الرڭراڭي ف السبليون سالات و قرر يرجع لفرانسا، و هاد المرة مع فرقة ف دوزيام سيري. الرڭراڭي و المونتخاب. ف 31 من شهر تمنية 2022، تم تقديم الرڭراڭي كمدريب للمنتخب المغربي من عند الجامعة الملكية د كورة على طريق رئيسها فوزي لقجع، ف موركاب محمد السادس، و خلف المدرب المقال وحيد خاليلويزتش، السطاف تكنيك ديال الرڭراڭي كان فيه رشيد بن محمود كمساعد مدرب، غريب امزين، محمد حراك كمدرب حراس، هاري كينغستون مسوول على الاداء، موسى حبشي محلل تكتيكي. في طناش من 2022، الرڭراڭي ايعلن على اول ليسطا ليه للمنتخب و بدون ما يدير تغييرات كبيرة، لاعبين جداد ايبانو مثل حمزة الموساوي و عبد الحميد صابيري، و الرڭراڭي الشديرة من طاليان، و عبد الصمد الزلزولي، و هاد الثلاثة لاخرين كاملين ايلعبوا اول ماتش ليهم مع الموونتخاب ضد الشيلي في 23 شتنبر من 2022، الرڭراڭي كذلك ايدافع على النصيري مهاجم الموونتخاب اللي كان كيتعرض لانتقادات كبيرة و ايصرح انه ايكون اول لعاب في ليسطا ديالو للمونديال حيث ثايق فيه، اول ماتش ليه ودي سالا برباح جوج لزيرو ضد الشيلي. و لماتش كان سالا بهبوط الجمهور لتيران. من اشهر تصريحات وليد الرڭراڭي: "قلت ليكم ديرو النية را تضرب ف بوطو و تخرج، انا قبل كاس العالم قلت مغنلعبوش 3 لماتشات و نرجعو، خلينا نحلمو علاش منحلموش " لانجازات ديالو. دار الرڭراڭي بزاف د لانجازات مع لفراقي اللي درّب، منها: